b'\n_START_ARTICLE_\nPalais Garnier\n_START_SECTION_\nHistoria\n_START_PARAGRAPH_\nOpiskelumatkoiltaan Ateenasta ja Roomasta palannut nuori arkkitehti Charles Garnier ei ollut viel\xc3\xa4 vakiinnuttanut asemaansa ja p\xc3\xa4\xc3\xa4tti n\xc3\xa4ytt\xc3\xa4\xc3\xa4 kykyns\xc3\xa4 osallistumalla uuden oopperatalon suunnittelukilpailuun, johon otti osaa 171 kilpailijaa. Viimeinen sana rakennuksen suunnittelijan valinnassa oli keisari Napoleon III:lla. Avoin ja kansainv\xc3\xa4linen suunnittelukilpailu "keisarillisen musiikki ja -tanssiakatemian" rakentamisesta julkistettiin 29. joulukuuta 1860. Paroni Haussmannin ehdottama rakennuksen paikka oli v\xc3\xa4\xc3\xa4ristyneen vinoneli\xc3\xb6n muotoinen tila, jonka ymp\xc3\xa4rille oli tuleva korkeita rakennuksia._NEWLINE_Ennakkosuosikkeina kilpailuun l\xc3\xa4hteneet Charles Rohault de Fleury ja Eug\xc3\xa8ne-Emmanuel Viollet-le-Duc putosivat jo ensimm\xc3\xa4isell\xc3\xa4 kierroksella. Lopulta, 30. toukokuuta 1861, paljon julkisuutta saaneen ja yleis\xc3\xb6\xc3\xa4 sek\xc3\xa4 lehdist\xc3\xb6\xc3\xa4 kiinnostaneen uuden oopperatalon suunnittelukilpailun voittajaksi julistettiin yksimielisesti Charles Garnier._NEWLINE_Tunnettu tarina kertoo Viollet-le-Duci\xc3\xa4 kannattaneen keisarinna Eug\xc3\xa8nien kysyneen Garnier\'lt\xc3\xa4 moittivaan s\xc3\xa4vyyn: "Mit\xc3\xa4 tyyli\xc3\xa4 t\xc3\xa4m\xc3\xa4 muka edustaa? Se ei ole kreikkalaista, ei Ludvig XV:n, eik\xc3\xa4 Ludvig XVI:n tyyli\xc3\xa4!" T\xc3\xa4h\xc3\xa4n arkkitehti vastasi ty\xc3\xb6n edustavan "Napoleon III:n tyyli\xc3\xa4"._NEWLINE_Nyky\xc3\xa4\xc3\xa4n Palais Garnier\'ss\xc3\xa4 esitet\xc3\xa4\xc3\xa4n p\xc3\xa4\xc3\xa4asiassa baletteja.'